Frá Hofi í Öræfum . Stöð 2 / Arnar Halldórsson . Fyrsti þéttbýliskjarninn er að verða til í Öræfasveit . Sveitarfélagið hefur látið skipuleggja nýtt þorp fyrir átján íbúðarhús til að mæta húsnæðisskorti . Fjallað var um Öræfin í fréttum Stöðvar 2 . Ferðaþjónustan í sveitunum sunnan Vatnajökuls blómstrar sem aldrei fyrr . Nýir gististaðir og afþreyingarfyrirtæki kalla eftir sífellt fleira starfsfólki og það þarf einhversstaðar að búa . Að Hofi í Öræfum , við grunnskólann að Hofgarði , er búið að skipuleggja þrjár íbúðagötur . Björn Ingi Jónsson , bæjarstjóri Hornafjarðar . Stöð 2 / Arnar Halldórsson . „ Já , það er búið að deiliskipuleggja þar átján íbúða hverfi við skólann . Vonandi fer bara að hefjast þar uppbygging á húsum , ” segir Björn Ingi Jónsson , bæjarstjóri Hornafjarðar . „ Sveitarfélagið þarf til dæmis sjálft að byggja þar tvær til þrjár íbúðir bara fyrir starfsfólk grunnskólans . Og við þurfum að huga að því að það sé klárt strax á næsta ári . ” Nýr skólastjóri Öræfinga , Magnhildur Björk Gísladóttir , kynntist húsnæðisskortinum af eigin raun . „ Þegar ég réði mig hingað í vor þá var ekkert útséð um hvar ég byggi . En Öræfingar eru greiðvikið fólk og hafa getað séð til þess að ég hafi getað búið einhversstaðar , ” segir Magnhildur . Magnhildur Björk Gísladóttir , skólastjóri leik - og grunnskólans að Hofgarði í Öræfum . Stöð 2 / Arnar Halldórsson . Bæjarstjórinn Björn Ingi sér bjarta tíma framundan í Öræfum . Þó að menn tali um að það hægist eitthvað á fjölgun ferðamanna á milli ára sé þetta það mikið að sveitarfélagið verði að eflast til að vera betur í stakk búið til að þjónusta og sinna þeim . Kirkjubæjarklaustur er næsti þéttbýliskjarni í vestri og Hornafjörður í austri og er um 200 kílómetra vegalengd þar á milli . Nú eru horfur á að nýtt þéttbýli gæti myndast þar á milli , að Hofi í Öræfum . „ Já , þegar verða komnar þarna tvær þrjár götur með um átján húsum þá er þetta bara orðinn þéttbýliskjarni , ” segir Björn Ingi . Séð heim að Hofgarði . Lóðir undir átján íbúðir hafa verið skipulagðar fyrir ofan skólann . Stöð 2 / Arnar Halldórsson . Fjallað verður um Öræfasveit í þættinum „ Um land allt ” á Stöð 2 næstkomandi mánudagskvöld .